Diari Oficial de la Generalitat Valenciana


Sumari del DOGV 6385, del 27-10-2010 (2010/11195)

Notificació de resolució. Expedient número 2008/0624 d'Orxeta.
--------------------------------------------------------------

### Dades del document

Número de DOGV
:   6385

Data del DOGV
:   27-10-2010

Secció del DOGV
:   V. ANUNCIS - C) ALTRES ASSUMPTES

Número del document
:   2010/11679


Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Anunci

Notificació de resolució. Expedient número 2008/0624 d'Orxeta. [2010/11806]  
Pel fet que han resultat infructuoses les gestions realitzades per a efectuar la notificació dirigida a K-K-K Park, SL, al domicili que figura en la seua sol·licitud de declaració d'interés comunitari per a un complex de turisme rural, en sòl no urbanitzable, polígon 6, parcel·la 91, del municipi d'Orxeta, d'acord amb el que preveu l'article 59 de la Llei de Règim Jurídic de les Administracions Públiques i del Procediment Administratiu Comú, es porta a efecte mitjançant aquest edicte.  
Acte que es notifica:  
«El conseller de Medi Ambient, Aigua, Urbanisme i Habitatge, i vicepresident tercer del Consell va adoptar, en data 16 de març de 2010, la resolució que a continuació es transcriu:  
"Vist l'expedient promogut per K-K-K Park de sol·licitud de declaració d'interés comunitari per a un complex de turisme rural, en sòl no urbanitzable, polígon 6, parcel·la 91, del municipi d'Orxeta i de conformitat amb els següents,  
Antecedents de fet  
Primer. En data 30 de desembre de 2008 s'ha presentat declaració d'interés comunitari per a un complex de turisme rural al polígon 6, parcel·la 91, del municipi d'Orxeta.  
Segon. El sòl on es pretén implantar l'activitat es troba classificat pel planejament vigent al municipi d'Orxeta com a sòl no urbanitzable, i qualificat part com a comú general i part com a protecció especial de forest.  
Tercer. Consta en l'expedient l'informe emés per l'Ajuntament d'Orxeta de data 26 de febrer de 2009, on s'indica el següent:  
"(...) a) Compatibilitat de l'actuació sol·licitada amb el planejament municipal vigent.  
Les normes subsidiàries del planejament, aprovades definitivament per la Conselleria el 22 de juliol de 1996, estableixen en l'article 34 que requereixen declaració d'interés comunitari: Activitats turístiques, recreatives, esportives, d'oci i esplai, i terciàries en general, d'acord amb el que estipula l'article 19 de la Llei 4/92 de la Generalitat Valenciana sobre sòl no urbanitzable. Dins d'aquestes activitats només s'admet establiments hotelers i assimilats d'acord amb el que estipula el punt 2.A de l'esmentat article.  
Condicions d'edificació:  
Parcel·la mínima = 5.000 m²  
Ocupació màxima = 20%  
Altura màxima = 8 m  
Nombre màxim de plantes = 2  
Reculada a límits = 10 m  
Segons el document presentat a aquest ajuntament la parcel·la, en la qual es pretén executar aquest projecte, té 80.459 m² dels quals s'utilitzarien 66.716 m² que són els que es troben en sòl no urbanitzable comú, per tant supera la parcel·la mínima exigida.(\*)  
Pel que fa a l'ocupació màxima, s'ha sol·licitat del promotor que presente una modificació del projecte ajustant-se a la parcel·la que ocupa únicament sòl no urbanitzable comú (...)  
(...) (\*)Aquestes superfícies fan referència a les delimitacions de sòl proposades en el Pla general que es troba en tramitació, no corresponen a les que es troben vigents, que són les determinades per les normes subsidiàries aprovades definitivament el 22 de juliol de 1996 per la Comissió Territorial d'Urbanisme d'Alacant. (...)"  
Quart. En data 29 d'octubre de 2009 el Servei Territorial d'Urbanisme d'Alacant emet un informe desfavorable respecte a aquesta sol·licitud de declaració d'interés comunitari, i en proposa la inadmissió a tràmit.  
Cinqué. En data 12 de març de 2010 el Servei de Coordinació Territorial de la Direcció General d'Urbanisme, basant-se en les dades aportades en l'informe remés pel Servei Territorial, emet un informe en relació amb les seues competències de supervisió i coordinació, i per a la determinació dels criteris i directrius de política urbanística i de sòl.  
Fonaments de dret  
Primer. Per a resoldre aquesta sol·licitud té atribució el conseller de Medi Ambient, Aigua, Urbanisme i Habitatge, segons el que estableix l'article 6.j) del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre.  
Segon. La sol·licitud a què fan referència aquestes actuacions s'ha de resoldre segons el que disposa l'article 37 de la Llei 10/2004, de 9 de desembre, de la Generalitat, de sòl no urbanitzable, el qual assenyala que la conselleria competent en matèria d'ordenació del territori i urbanisme, amb un informe previ municipal, no admetrà a tràmit aquelles iniciatives que no s'ajusten als pressupostos exigits per aquesta llei i pel planejament aplicable.   
D'altra banda, l'article 89.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, assenyala que l'administració pot resoldre la inadmissió de les sol·licituds de reconeixement de drets no previstos en l'ordenament jurídic o manifestament faltats de fonament.  
Tercer. A la vista de la documentació i els plànols aportats, i tenint en compte les delimitacions de sòl que estableix el planejament vigent, normes subsidiàries aprovades definitivament el 22 de juliol de 1996 per la Comissió Territorial d'Urbanisme d'Alacant, part de l'activitat es troba en sòl classificat com a no urbanitzable comú i part en sòl classificat com a sòl no urbanitzable de protecció, qualificat especial de forest.  
Segons l'art. 32 de la Llei 10/2004, la declaració d'interés comunitari només atribueix usos i aprofitament en SNU comú.  
La proposta no s'ajusta ni reflecteix, quant a la classificació del sòl, les determinacions que estableixen les normes subsidiàries vigents al municipi.  
Tot això sense perjudici que, en el seu moment i després de l'aprovació definitiva i entrada en vigor del nou Pla general, puga de nou sol·licitar-se la DIC de referència.  
A la vista del que s'ha exposat anteriorment, s'observa que la sol·licitud instada no és compatible amb la Llei 10/2004, del sòl no urbanitzable, ni amb el planejament vigent, i atés que l'actuació pretesa no pot ser en cap cas objecte de declaració d'interés comunitari, resulta pertinent no admetre a tràmit la sol·licitud formulada, ja que siga quina siga la documentació que es puga aportar a l'expedient al llarg de la seua tramitació, no pot variar en res aquesta consideració inicial.  
L'anterior circumstància va ser posada de manifest al promotor de l'actuació mitjançant un escrit de data 29 de gener de 2009, a fi que, d'acord amb el que preceptua l'article 84 de la Llei 30/1992, de 26 de novembre, de règim jurídic de les administracions públiques i del procediment administratiu comú, en el termini de quinze dies al·legue el que estime convenient en defensa dels seus interessos. Actualment no hi consta la presentació de nova documentació que esmene la incompatibilitat assenyalada.  
Per tot això, s'observa la incompatibilitat del que s'ha sol·licitat amb els preceptes i normes esmentades de pertinent aplicació en matèria d'urbanisme, resolc:  
No admetre a tràmit la sol·licitud formulada per K-K-K Park, de sol·licitud de declaració d'interés comunitari per a un complex de turisme rural, en sòl no urbanitzable, polígon 6, parcel·la 91, del municipi d'Orxeta.  
Contra aquesta resolució, que posa fi a la via administrativa, pot interposar-se recurs de reposició davant del conseller de Medi Ambient, Aigua, Urbanisme i Habitatge en el termini d'un mes comptador des de l'endemà de la notificació, d'acord amb el que estableixen els articles 116.1 i 117.1 de l'esmentada Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener; o bé recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació, de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. Tot això, sense perjudici que els interessats puguen exercir qualsevol altre recurs que consideren oportú."  
Aquesta notificació és transcripció exacta de la resolució original que consta en l'expedient.»  
València, 4 d'octubre de 2010.- El director general d'Urbanisme: José M. Selva Ros.